SL Uradni list Evropske unije L 36/36

UREDBA KOMISIJE (ES) št. 211/2006

z dne 7. februarja 2006

o odstopanju od Uredbe (ES) št. 1433/2003 o podrobnih pravilih za uporabo Uredbe Sveta (ES) št. 2200/96 glede operativnih skladov, operativnih programov in finančne pomoči

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo (1), in zlasti člena 48 Uredbe,

ob upoštevanju naslednjega:

(1) Člena 13 in 14 Uredbe Komisije (ES) št. 1433/2003 (2) določata, da pristojni nacionalni organ odloča o programih in skladih ali o njihovih spremembah na osnovi predstavitve, ki so jo izvedle organizacije proizvajalcev v skladu s členoma 11 in 14 navedene uredbe, najpozneje do končnega datuma, ki je 15. decembra. Vendar lahko države članice v primeru utemeljenih razlogov prestavijo končni datum s 15. decembra na 20. januar tistega leta, ki sledi oddaji vloge.

(2) Nekatere države članice zaradi upravne zapletenosti naloge in kljub možnosti prestavitve končnega datuma na 20. januar do tega datuma ne morejo preučiti vlog za tekoče proračunsko leto. Zato je za proračunsko leto 2006 primerno predvideti odstopanja od nekaterih določb Uredbe (ES) št. 1433/2003.

(3) Ukrepi, predvideni s to uredbo, so v skladu z mnenjem Upravljalnega odbora za sveže sadje in zelenjavo –

SPREJELA NASLEDNJO UREDBO:

Člen 1

1. Z odstopanjem od člena 13(2) Uredbe (ES) št. 1433/2003 in v omejenem obsegu od operativnih programov za leto 2006 lahko države članice iz utemeljenih razlogov odločajo o operativnih programih in skladih najpozneje do 10. februarja, ki sledi oddaji vloge.

2. Z odstopanjem od člena 14(3) Uredbe (ES) št. 1433/2003 in v omejenem obsegu od operativnih programov za leto 2006 lahko države članice iz utemeljenih razlogov odločajo o spremembah operativnega programa najpozneje do 10. februarja, ki sledi oddaji vloge.

3. Z odstopanjem od člena 16(2) Uredbe (ES) št. 1433/2003 in v omejenem obsegu od operativnih programov za leto 2006 se začne operativni program, ki je bil odobren na podlagi odstopanj, predvidenih v odstavkih 1 in 2 tega člena, izvajati najpozneje do 15. februarja, ki sledi njegovi odobritvi.

4. Z odstopanjem od člena 17 Uredbe (ES) št. 1433/2003 in v omejenem obsegu od operativnih programov za leto 2006 države članice v primeru uporabe odstopanj, predvidenih v odstavkih 1 in 2 tega člena, najpozneje do 10. februarja uradno obvestijo o višini pomoči, odobreni organizacijam proizvajalcev, in Komisiji najpozneje do 15. februarja sporočijo skupen znesek odobrene pomoči za vse operativne programe.

Člen 2

Ta uredba začne veljati na dan objave v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 7. februarja 2006 Za Komisijo Mariann FISCHER BOEL Članica Komisije

(1) UL L 297, 21.11.1996, str. 1. Uredba, kakor je bila nazadnje spremenjena z Uredbo Komisije (ES) št. 47/2003 (UL L 7, 11.1.2003, str. 64).

(2) UL L 203, 12.8.2003, str. 25. Uredba, kakor je bila nazadnje spremenjena z Uredbo (ES) št. 2190/2004 (UL L 373, 21.12.2004, str. 21).